Toulouse-terroristen truffet av 22 skudd
Ifølge obduksjonsrapporten hadde moped-desperadoen blitt truffet av to dødelige skudd etter at politiet gikk til aksjon mot Merahs leilighet torsdag, etter at han hadde forskanset seg i 32 timer. Han ble imidlertid skutt hele 22 ganger av tjenestemennene fra spesialpolitienheten RAID, som tok seg inn i leiligheten. Flesteparten av kulene traff terroristen i armene og bena, skriver Sky News. Ifølge franske tjenestemenn var to av skuddene som traff den 23 år gamle terroristen dødelige. De traff Merah i hodet og i mageregionen.Fredag ble det fulle omfanget av skadene som ble påført Toulouse-terroristens leilighet tydelig. Mer enn 300 skudd ble avfyrt mot bygningen da antiterrorpolitiet gikk til aksjon mot leiligheten torsdag formiddag. Tydelige hull på balkongen og vinduene viser hvor politiets kuler traff, melder Reuters.Sjefen for det franske politiets innsatsstyrke, RAID-styrken, snakket torsdag med den franske avisen Le Monde. - Vi forsøkte å slite han ut hele natten før vi gikk inn, forteller politisjef Amaury de Hauteclocque til avisen. Amaury de Hauteclocque sier han aldri har vært med på noe lignende. - Dette er første gangen jeg har sett noen gå til motangrep på oss, sier han.Mohammed Merah sa onsdag kveld at han ville overgi seg etter mørkets frembrudd, men dette skjedde ikke. Derfor så politiet ingen annen utvei på beleiringen av nabolaget enn å storme den 30 kvadratmeter store leiligheten. Merah hadde gjort det klart i kommunikasjon med politiet at han ville dø med «sverdet i hånden», noe han også gjorde. Han gikk til kraftig motangrep på polititjenestemennene, og løsnet om lag 30 skudd med en kaliber .45 Colt-pistol.En plass i sentrum av Toulouse ble fredag kveld evakuert etter at det ble oppdaget en mistenkelig pakke, som senere ble uskadeliggjort av politiet, skriver NTB. Ifølge nyhetsbyrået sperret politiet av plassen, som ligger ved byens rådhus, før pakken ble sprengt i kontrollerte former. Det er foreløpig ikke kommet opplysninger om hva pakken inneholdt. Terrorberedskapen er skjerpet i Toulouse og regionen rundt byen som følge av at Merah drepte i alt sju personer, melder NTB.Franske myndighetskilder avviser påstandene om at Merah skal ha hatt tilnkytning til terroristorganisasjonen al-Qaida. Det foreligger ingen beviser for at Merah «har trent eller vært i kontakt med organiserte grupper eller jihadister», opplyser kilden til AP. Nyhetsbyrået beskriver kilden som en høytstående fransk embetsmann med nær kjennskap til etterforskningen i saken. Terroristen har selv hevdet at han har drevet trening i Waziristan-regionen, mellom Pakistan og Afghanistan.Fransk sikkerhetstjeneste har fått kraftig kritikk etter at det ble kjent at de hadde holdt 23-åringen under nøye oppsikt i to år. Merah var også å finne på USAs såkalte no fly-liste, noe som innebar at han ville bli avvist dersom han forsøkte å gå om bord i et fly til USA. Frankrikes statsminister François Fillon avviste fredag kritikken og hevdet at det var umulig å pågripe Merah tidligere, skriver NTB. - I et land som vårt har vi ikke mulighet til permanent overvåking uten en rettslig godkjennelse. Vi lever i en rettsstat, understreket Fillon.
Mohammed Merah ble truffet av 22 skudd, viser obduksjonsrapporten. Politiet gikk til aksjon mot leiligheten etter 32 timer torsdag.